CPN สดใส!
ห้างสรรพสินค้าที่เน้นคอนเซ็ปต์ นวัตกรรมไลฟ์สไตล์ เพื่อเป็นจุดหมายของผู้บริโภค อย่างบริษัท เซ็นทรัลพัฒนา จำกัด (มหาชน) หรือ CPN ยังคงตอบโจทย์ต่อพฤติกรรมของผู้บริโภคที่ชอบช็อปปิ้งอยู่เสมอมา
9 ก.พ. 2561

คุณค่าบริษัท
ห้างสรรพสินค้าที่เน้นคอนเซ็ปต์ นวัตกรรมไลฟ์สไตล์ เพื่อเป็นจุดหมายของผู้บริโภค อย่างบริษัท เซ็นทรัลพัฒนา จำกัด (มหาชน) หรือ CPN ยังคงตอบโจทย์ต่อพฤติกรรมของผู้บริโภคที่ชอบช็อปปิ้งอยู่เสมอมา
ดังนั้น CPN ยังมีโอกาสประสบความสำเร็จสูงจากแผนการเปิดห้างใหม่ในรูปแบบของ concept malls ดังกล่าวปีละ 2-3 ห้างในช่วงปีข้างหน้า
สิ่งสำคัญ การนำแนวคิด mix used มาผูกโครงการที่อยู่อาศัย เข้ากับห้างสรรพสินค้าจะเป็นอีกหนึ่งแนวคิดสำคัญในการใช้ประโยชน์จากที่ดิน และช่วยเพิ่มอัตราผลตอบแทนรวมของโครงการ
บริษัทตั้งเป้าที่จะเป็นหนึ่งในห้าบริษัทพัฒนาอสังหาริมทรัพย์ที่มีการกระจายธุรกิจที่ใหญ่ที่สุดในภูมิภาคซึ่งแปลว่าเราน่าจะเห็นการขยายกิจการเชิงรุกของบริษัทในภูมิภาคเอเชียตะวันออกเฉียงใต้
ผลดังกล่าวจะเป็นผลบวกมากขึ้นกับแนวโน้มธุรกิจของ CPN ในระยะยาว โดยเฉพาะอย่างยิ่งการขยายโครงการห้างสรรพสินค้า และที่อยู่อาศัย
ขณะที่นักวิเคราะห์ได้ปรับเพิ่มสมมติฐานการเพิ่มจำนวนห้างใหม่เป็นปีละ 2-3 ห้างหลังปี 2563 จากสมมติฐานเดิมที่คาดจะเพิ่มแค่ปีละ1-2 ห้าง และคาดว่าบริษัทจะเปิดโครงการที่อยู่อาศัยใหม่ปีละ 2-3 โครงการ ซึ่งจะใช้แนวคิดการผูกเข้ากับห้าง จากสมมติฐานเดิมที่เราประเมินแบบอนุรักษนิยมไว้ที่ปีละแค่ 1 โครงการ
นอกจากนี้ ยังได้รวมโครงการล่าสุดที่บริษัทประกาศออกมาเข้ามาไว้ในประมาณการด้วย ได้แก่ โครงการคอนโดมิเนียมที่พหลโยธิน 34 (จะเริ่มรับรู้รายได้ในไตรมาส 4/2562) และโครงการที่อยู่อาศัยบนถนนบรมราชชนนี (จะเริ่มรับรู้รายได้ในไตรมาส 4/2562)
จากมุมมองข้างต้นทำให้คาดว่ากำไรของบริษัทจะโตถึง 12% CAGR ในช่วงปี 2561-2565 จากประมาณการเดิมที่คาดว่าจะโตแค่ 10% CAGR เท่านั้น นอกจากการขยายธุรกิจในประเทศแล้ว คาดว่าการขยายกิจการในต่างประเทศก็ยังจะเป็น upside ให้กับธุรกิจค้าปลีกของบริษัทด้วย
ส่วนกำไรจากธุรกิจหลักของ CPN คาดว่าในไตรมาส 4/2560 จะอยู่ที่ 2.5 พันล้านบาท (เพิ่มขึ้น 12.3% จากงวดเดียวกันของปีก่อน, ทรงตัวจากไตรมาสก่อน) แต่เนื่องจาก CPN ได้ค่าสินไหมจากบริษัทประกัน 3.5 พันล้านบาท ในไตรมาส 3/2560 จึงทำให้กำไรสุทธิลดลง 48.6% จากไตรมาสก่อน
ทั้งนี้ กำไรที่เพิ่มขึ้นจากงวดเดียวกันของปีก่อน จะมาจาก same store rental growth ที่คาดว่าจะเพิ่มขึ้นประมาณ 3.5%, การเปิดห้างใหม่ในช่วง 12 เดือนที่ผ่านมา และรายได้อื่นๆ ที่เพิ่มขึ้น แต่อย่างไรก็ตาม ค่าใช้จ่าย SG&amp;A ยังคงสูงจากการจัดแคมเปญส่งเสริมการขาย ซึ่งจะไปกดดันให้กำไรทรงตัวจากไตรมาสก่อน สำหรับในไตรมาส 1/2561 คาดว่ากำไรน่าจะดูน่าสนใจมากขึ้นหลังจากที่บริษัทปรับปรุงห้างเซ็นทรัลพลาซา พระราม 3 เสร็จ และมีรายได้จากโครงการที่อยู่อาศัย 2 โครงการ
ทำให้ได้ราคาเป้าหมายปี 2561 ที่ 93.00 บาท และเนื่องจากมี upside อีกถึง 14.8% จึงปรับเพิ่มคำแนะนำจากถือเป็น “ซื้อ”
…
ผู้ถือหุ้นรายใหญ่
รายชื่อกรรมการ